Continuen les projeccions de la mostra “puntoDOC” amb els millors documentals de l’última temporada
03 de maig 2017

![](/media/42ylvy1x/15presentacionpuntodoc2017c1.jpg)  
  
La quarta edició de la mostra puntoDOC, que organitza la regidoria de Joventut i que va començar este 27 d'abril, encara el seu segon cap de setmana de projeccions per a repassar els millors documentals de l'última temporada.  
  
Les projeccions es reprenen demà dijous amb _Native Land_, un clàssic del gènere que data de 1942, obra de Paul Strand i Leo Hurtwitz, que retrata les lluites socials als Estats Units i és d'utilitat per a homenatjar el Centenari de la Siderúrgia del Port de Sagunt. La jornada contínua el divendres en to reivindicatiu amb el documental _In the same boat_, que reflexiona –de la mà dels testimonis de Zygmunt Bauman o José Mújica- sobre els avanços tecnològics que poden ajudar a fer d'este un món més just.  
  
El dissabte al matí, la cinta sueca _Bicicletes vs cotxes_ uneix els aspectes lúdics i familiars amb la reivindicació, i a la vesprada es presentarà _Omega_, que tracta sobre l'enregistrament del mític disc d'Enrique Morente amb Lagartija Nick nominat als últims Goya. Per a concloure es projectarà _Murs_, una obra fruit de reflexions de Pablo Iraburu i Migueltxo Molina. Totes les projeccions d'esta setmana seran en el Casal Jove del Port de Sagunt. A més, és important destacar que este dissabte estarà obert el servei de Ludoteca, per a menors de 5 a 12 anys, en horari de 17.30 a 21.30 h. Les inscripcions es realitzen en el telèfon 96 268 34 39.  
  
Una de les riqueses de la mostra és que té activitats paral·leles que acosten també el documental a les aules amb la sessió per a centres de primària i secundària de Sagunt dels films _Murs, Bicicletes vs Cotxes_ i _Les estacions_. El schoolDOCS es projecta gratuïtament per als centres educatius en dues seus, l’Auditori Joaquín Rodrigo i el Casal Jove, dins de l'horari lectiu. Per a reservar les invitacions s'ha establit un senzill procediment mitjançant correu electrònic o trucada telefònica al Casal Jove, indicant centre educatiu, curs, grup, nombre d'alumnes i nom del tutor/a.  
  
Entre les novetats d'enguany destaquen el suport de la revista _Altaïr_ i la plataforma online FILMIN, que ja té obert un canal puntoDOC que arreplega dotze dels dihuit documentals que es projectaran en la mostra.  

*   [](http://www.facebook.com/sharer.php?u=https://aytosagunto.es/va/actualitat/continuen-les-projeccions-de-la-mostra-puntodoc-amb-els-millors-documentals-de-l-ultima-temporada/ "Facebook")
*   [](http://twitter.com/share?url=https://aytosagunto.es/va/actualitat/continuen-les-projeccions-de-la-mostra-puntodoc-amb-els-millors-documentals-de-l-ultima-temporada/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/continuen-les-projeccions-de-la-mostra-puntodoc-amb-els-millors-documentals-de-l-ultima-temporada/ "Linked In")
*   [](mailto:?body=https://aytosagunto.es/va/actualitat/continuen-les-projeccions-de-la-mostra-puntodoc-amb-els-millors-documentals-de-l-ultima-temporada/)